PATVIRTINTA

Kauno miesto savivaldybės tarybos

2019 m. gegužės 14 d.

sprendimu Nr. [T-206](file:///C%3A%5CUsers%5Cdalipapl%5CDownloads%5Ct199206.docx)

(Kauno miesto savivaldybės tarybos 2024 m. gruodžio 17 d. sprendimo
Nr. T-957 redakcija)

**Kauno MIESTO SAVIVALDYBĖS jaunimo reikalų tarybos nuostatai**

**I SKYRIUS**

 **BENDROSIOS NUOSTATOS**

 1. Šie nuostatai nustato Kauno miesto savivaldybės jaunimo reikalų tarybos (toliau – Jaunimo reikalų taryba) sudarymą, tikslus, uždavinius ir funkcijas, jos veiklos organizavimą, sprendimų priėmimą ir jų įforminimą, tarybos narių teises, pareigas ir atsakomybę.

2. Jaunimo reikalų taryba savo veikloje vadovaujasi Lietuvos Respublikos vietos savivaldos įstatymu, Lietuvos Respublikos jaunimo politikos pagrindų įstatymu, Kauno miesto savivaldybės (toliau – Savivaldybė) tarybos veiklos reglamentu (toliau – Reglamentas), Savivaldybės tarybos sprendimais, Savivaldybės mero potvarkiais, šiais nuostatais ir kitais jaunimo politikos įgyvendinimą reguliuojančiais teisės aktais.

**II SKYRIUS**

**JAUNIMO REIKALŲ TARYBOS TIKSLAI, UŽDAVINIAI IR FUNKCIJOS**

3. Jaunimo reikalų tarybos veiklos tikslai ir uždaviniai:

3.1. nagrinėti su jaunimo politika Savivaldybėje susijusius klausimus;

3.2. teikti Savivaldybės institucijoms ir įstaigoms pasiūlymus dėl jaunimo politikos, jos įgyvendinimo ir su tuo susijusių teisės aktų projektų;

3.3. stiprinti Savivaldybės institucijų, įstaigų ir jaunimo bei su jaunimu dirbančių organizacijų bendradarbiavimą.

4. Jaunimo reikalų taryba atlieka šias funkcijas:

4.1. renka ir analizuoja informaciją apie jaunimo politikos įgyvendinimą Savivaldybės institucijose ir įstaigose, kitą informaciją, susijusią su jaunimu;

4.2. inicijuoja Savivaldybės jaunimo padėties, jaunimo poreikių tyrimus ir jaunimo politikos kokybės vertinimą;

4.3. analizuoja užsienio valstybių patirtį, sprendžiant jaunimo politikos klausimus, ir teikia pasiūlymus ir rekomendacijas Savivaldybės tarybai dėl bendradarbiavimo su užsienio šalių institucijomis galimybių;

4.4. teikia Savivaldybės tarybai, jos komitetams ir komisijoms pasiūlymus dėl jaunimo politikos plėtros Savivaldybėje krypčių;

4.5. teikia Savivaldybės tarybai, jos komitetams ir komisijoms pasiūlymus dėl teisės aktų, susijusių su jaunimo politikos įgyvendinimu Savivaldybėje, projektų parengimo ir (ar) pakeitimo, įskaitant Savivaldybės strateginį veiklos planą ir strateginį plėtros planą;

4.6. dalyvauja rengiant ilgalaikius strateginius jaunimo politikos plėtros ir įgyvendinimo planus;

4.7. teikia Savivaldybės administracijai rekomendacinio pobūdžio pasiūlymus dėl jaunimo politikos įgyvendinimo priemonių finansavimo;

4.8. teikia Savivaldybės įstaigoms, dirbančioms su jaunimu, pasiūlymus dėl jaunimo politikos įgyvendinimo;

4.9. užtikrina jaunimo dalyvavimą sprendžiant Savivaldybės jaunimo politikos klausimus;

4.10. bendradarbiauja su Savivaldybės jaunimo reikalų koordinatoriumi jaunimo politikos įgyvendinimo Savivaldybėje klausimais;

4.11. Savivaldybės tarybos veiklos reglamento nustatyta tvarka ne rečiau kaip kartą per metus teikia savo veiklos ataskaitą Savivaldybės tarybai.

**III SKYRIUS**

**KOMISIJOS SUDARYMAS IR VEIKLOS ORGANIZAVIMAS**

5. Jaunimo reikalų taryba sudaroma Savivaldybės tarybos kadencijos laikotarpiui. Jos sudėtis ir nuostatai tvirtinami ir keičiami Savivaldybės tarybos sprendimu.

6. Jaunimo reikalų taryba savo įgaliojimų laikui sudaroma pariteto principu: 6 jaunimo organizacijų atstovai ir 6 Savivaldybės institucijų atstovai (Savivaldybės tarybos nariai, Savivaldybės administracijos Tarybos veiklos administravimo skyriaus ir Savivaldybės administracijos valstybės tarnautojai). Jeigu nėra veikiančios jaunimo organizacijų tarybos ar ji nedelegavo atstovų, jaunimo atstovai išrenkami atviruose jaunimo atstovų rinkimuose. Už šių rinkimų organizavimą yra atsakingas Savivaldybės jaunimo reikalų koordinatorius.

7. Jaunimo reikalų tarybos darbe patariamojo balso teise gali dalyvauti Savivaldybės jaunimo reikalų koordinatorius. Jaunimo reikalų koordinatorius negali būti Jaunimo reikalų tarybos narys.

8. Jaunimo reikalų tarybos pirmininkas ir pirmininko pavaduotojas skiriami Savivaldybės tarybos sprendimu sudarant Jaunimo reikalų tarybą. Jaunimo reikalų tarybos pirmininku išrinkus Savivaldybės institucijos ar įstaigos atstovą, Jaunimo reikalų tarybos pirmininko pavaduotoju turi būti išrinktas jaunimo organizacijų atstovas arba atvirkščiai.

9. Savivaldybės tarybos narys, pretenduojantis būti paskirtas Jaunimo reikalų tarybos pirmininku, privalo užpildyti Lietuvos Respublikos vidaus reikalų ministro patvirtintos formos deklaraciją, joje pateikdamas duomenis dėl atitikties nepriekaištingos reputacijos reikalavimams. Ši deklaracija pateikiama Savivaldybės merui ir priėmus sprendimą dėl Jaunimo reikalų tarybos pirmininko skyrimo ne vėliau kaip per 1 darbo dieną paskelbiama viešai Savivaldybės interneto svetainėje ir skelbiama viešai tol, kol Savivaldybės tarybos narys eina Jaunimo reikalų tarybos pirmininko pareigas. Jaunimo reikalų tarybos pirmininkas prieš terminą netenka savo įgaliojimų Lietuvos Respublikos vietos savivaldos įstatymo nustatyta tvarka.

10. Jaunimo reikalų tarybos pirmininkas, pirmininko pavaduotojas ar Jaunimo reikalų tarybos narys gali atsistatydinti iš pareigų savo noru.

11. Jeigu Jaunimo reikalų tarybos pirmininkas, pirmininko pavaduotojas ar Jaunimo reikalų tarybos narys atsistatydina anksčiau, negu pasibaigia Jaunimo reikalų tarybos kadencija, Savivaldybės taryba vietoj jo paskiria kitą asmenį.

12. Pagrindinė Jaunimo reikalų tarybos darbo forma – posėdžiai. Jaunimo reikalų tarybos posėdis yra teisėtas, jei jame dalyvauja daugiau kaip pusė Jaunimo reikalų tarybos narių.

13. Jaunimo reikalų tarybai atstovauja ir jos darbą organizuoja Jaunimo reikalų tarybos pirmininkas. Jaunimo reikalų tarybos posėdžius šaukia Jaunimo reikalų tarybos pirmininkas arba ne mažiau kaip 1/2 Jaunimo reikalų tarybos narių. Jeigu Jaunimo reikalų tarybos pirmininkas ir jo pavaduotojas posėdyje nedalyvauja, posėdžiui pirmininkauja ir visus posėdžio dokumentus pasirašo Jaunimo reikalų tarybos išrinktas narys.

14. Jaunimo reikalų tarybos posėdžiai šaukiami pagal poreikį. Visi Jaunimo reikalų
tarybos sprendimai priimamai posėdyje dalyvaujančių Jaunimo reikalų tarybos narių balsų
dauguma. Jeigu balsai pasiskirsto po lygiai (laikoma, kad balsai pasiskirstė po lygiai tada, kai balsų
„už“ gauta tiek pat, kiek balsų „prieš“, taip pat kai balsų „už“ gauta tiek pat, kiek balsų „prieš“ ir
„susilaikė“ kartu sudėjus), balsuojama dar kartą. Jeigu balsavus dar kartą balsai pasiskirsto po lygiai,
balsuojama trečią kartą. Jeigu balsavus trečią kartą balsai pasiskirsto po lygiai, laikoma, kad
sprendimas nepriimtas.

15. Jaunimo reikalų tarybos posėdis gali vykti vienu iš Lietuvos Respublikos vietos savivaldos įstatyme nurodytų būdų. Sprendimą organizuoti posėdį nuotoliniu būdu arba mišriuoju būdu priima Jaunimo reikalų tarybos pirmininkas savo iniciatyva arba gavęs Jaunimo reikalų tarybos nario prašymą dalyvauti posėdyje nuotoliniu būdu. Apie priimtą sprendimą Jaunimo reikalų tarybos posėdį organizuoti nuotoliniu būdu arba mišriuoju būdu nedelsiant elektroninių ryšių priemonėmis turi būti pranešta Jaunimo reikalų tarybos nariams ir kitiems posėdžio dalyviams. Nuotoliniu būdu ar mišriuoju būdu vyksiančio Jaunimo reikalų tarybos posėdžio darbotvarkės klausimai rengiami ir posėdis vyksta laikantis visų Reglamente, šiuose nuostatuose ir Lietuvos Respublikos vietos savivaldos įstatyme nustatytų reikalavimų ir užtikrinant visas Jaunimo reikalų tarybos nario teises. Nuotoliniu būdu ar mišriuoju būdu priimant Jaunimo reikalų tarybos sprendimus, turi būti užtikrintas Jaunimo reikalų tarybos nario tapatybės ir jo balsavimo rezultatų nustatymas. Jaunimo reikalų tarybos posėdžiai nuotoliniu būdu ar mišriuoju būdu vykti negali, jeigu tam raštu prieštarauja daugiau kaip pusė visų Jaunimo reikalų tarybos narių, išskyrus:

15.1. kai dėl nepaprastosios padėties, ekstremaliosios situacijos ar karantino Jaunimo reikalų tarybos posėdžiai negali vykti jos nariams posėdyje dalyvaujant fiziškai;

15.2. artimiausią numatytą nuotoliniu būdu ar mišriuoju būdu vyksiantį Jaunimo reikalų tarybos posėdį.

16. Jaunimo reikalų tarybos nariai ir kiti posėdžio dalyviai prie nuotoliniu būdu (mišriuoju būdu) organizuojamo posėdžio iš anksto nurodytu vaizdo konferenciniu ryšiu turi jungtis savo vardu ir pavarde ir prieš diskutuodami prisistatyti. Jeigu Jaunimo reikalų tarybos sprendimas priimamas balsuojant, kiekvienas Jaunimo reikalų tarybos narys pasako savo vardą, pavardę ir apsisprendimą. Posėdžio metu Jaunimo reikalų tarybos nario įrenginyje privalo būti įjungta vaizdo kamera. Jaunimo reikalų tarybos narys turi užtikrinti, kad posėdžio metu joks pašalinis asmuo nesinaudos jo įrenginiu.

17. Jaunimo reikalų tarybos posėdžiai yra protokoluojami. Protokolas pasirašomas per 5 darbo dienas po posėdžio. Jį pasirašo posėdžio pirmininkas ir protokolą rašęs asmuo.

18. Jaunimo reikalų tarybos posėdžius aptarnauja paskirtas Savivaldybės administracijos Tarybos veiklos administravimo skyriaus darbuotojas (Jaunimo reikalų tarybos sekretorius).

19. Apie rengiamą Jaunimo reikalų tarybos posėdį Jaunimo reikalų tarybos sekretorius turi informuoti visus Jaunimo reikalų tarybos narius ne vėliau kaip prieš 5 kalendorines dienas. Prieš 2 dienas iki nurodyto termino Jaunimo reikalų tarybos sekretorius Jaunimo reikalų tarybos nariams išsiunčia būsimo posėdžio darbotvarkės projektą ir posėdyje numatomų svarstyti dokumentų ar jų projektų kopijas.

20. Jaunimo reikalų tarybos posėdžio darbotvarkė dėl svarbių priežasčių gali būti keičiama posėdžio metu, jei už tai balsuoja dauguma posėdyje dalyvaujančių Jaunimo reikalų tarybos narių.

21. Jaunimo reikalų tarybos narys iki posėdžio darbotvarkės patvirtinimo ar prieš pradedant Jaunimo reikalų tarybos posėdyje svarstyti klausimą, dėl kurio kyla interesų konfliktas, privalo informuoti Jaunimo reikalų tarybos narius apie esamą interesų konfliktą, pareikšti apie nusišalinimą ir, jeigu Jaunimo reikalų taryba pareikštą nusišalinimą priima, jokia forma nedalyvauti toliau svarstant šį klausimą. Jaunimo reikalų taryba savo valią dėl pareikšto nusišalinimo išreiškia balsuodama. Balsavimo rezultatai pažymimi posėdžio protokole. Jaunimo reikalų taryba gali motyvuotu sprendimu, vadovaudamasi Vyriausiosios tarnybinės etikos komisijos patvirtintais kriterijais, pareikšto nusišalinimo nepriimti ir įpareigoti Jaunimo reikalų tarybos narį dalyvauti toliau svarstant šį klausimą.

22. Klausimai Jaunimo reikalų tarybos posėdžiuose svarstomi Jaunimo reikalų tarybos pirmininko arba Jaunimo reikalų tarybos narių iniciatyva.

23. Siūlymas klausimą svarstyti Jaunimo reikalų tarybos posėdyje pateikiamas raštu, išdėstant klausimo esmę, motyvus, argumentus, nurodant pažeidimus ir, jei reikia, tai įrodančią informaciją.

24. Jaunimo reikalų tarybos pirmininkas:

24.1. planuoja ir organizuoja Jaunimo reikalų tarybos darbą ir atsako už jai pavestų funkcijų vykdymą;

24.2. sudaro Jaunimo reikalų tarybos posėdžio darbotvarkę, šaukia Jaunimo reikalų tarybos posėdžius ir jiems pirmininkauja;

24.3. informuoja posėdžio dalyvius apie iš anksto iki darbotvarkės patvirtinimo pareikštą Jaunimo reikalų tarybos nario nusišalinimą nuo darbotvarkės klausimo, dėl kurio gali kilti interesų konfliktas;

24.4. pasirašo Jaunimo reikalų tarybos posėdžių protokolus, kitus dokumentus, susijusius su Jaunimo reikalų tarybos veikla;

24.5. kontroliuoja Jaunimo reikalų tarybos pasiūlymų ir sprendimų pateikimą Savivaldybės tarybai, Savivaldybės merui ir kitoms institucijoms ir įstaigoms;

24.6. atstovauja Jaunimo reikalų tarybai valstybės, Savivaldybės ir kitose institucijose, įstaigose ir organizacijose arba pritarus Jaunimo reikalų tarybai įgalioja tai daryti kitus Jaunimo reikalų tarybos narius;

24.7. prireikus duoda pavedimus kitiems Jaunimo reikalų tarybos nariams.

25. Jaunimo reikalų tarybos sekretorius:

25.1. pirmininko pavedimu prieš 2 darbo dieną informuoja Jaunimo reikalų tarybos narius apie posėdžio būdą, laiką, vietą, pateikia posėdžio darbotvarkę ir numatomų svarstyti klausimų rengimo dokumentus ir kitą reikalingą informaciją;

25.2. laikydamasis Reglamente nustatytų reikalavimų rašo Jaunimo reikalų tarybos posėdžių protokolus, rengia Jaunimo reikalų tarybos pirmininko nurodymu reikiamus dokumentus;

25.3. tvarko ir saugo posėdžių protokolus ir kitus su Jaunimo reikalų tarybos veikla susijusius dokumentus;

25.4. tvarko Savivaldybės interneto svetainėje su Jaunimo reikalų tarybos veikla susijusią informaciją;

25.5. pasirašo Jaunimo reikalų tarybos posėdžių protokolus.

26. Jaunimo reikalų tarybos sekretorius nėra Jaunimo reikalų tarybos narys. Jaunimo reikalų tarybos sekretorius skiriamas Savivaldybės administracijos Tarybos veiklos administravimo skyriaus vedėjo įsakymu iš šio skyriaus valstybės tarnautojų ar darbuotojų, dirbančių pagal darbo sutartį.

27. Jaunimo reikalų tarybos priimti sprendimai įforminami protokolais. Protokolus pasirašo posėdžio pirmininkas ir sekretorius. Jaunimo reikalų tarybos protokolai per 10 kalendorinių dienų nuo posėdžio skelbiami Savivaldybės interneto svetainėje (www.kaunas.lt).

28. Jaunimo reikalų tarybos dokumentai yra saugomi Savivaldybės administracijos Tarybos veiklos administravimo skyriuje ir archyvuojami teisės aktų nustatyta tvarka.

**IV SKYRIUS**

**JAUNIMO REIKALŲ TARYBOS TEISĖS, PAREIGOS IR ĮGALIOJIMAI**

29. Jaunimo reikalų tarybos nariai turi teisę siūlyti Jaunimo reikalų tarybai svarstyti klausimus.

30. Jaunimo reikalų tarybos narys privalo:

30.1. deklaruoti savo interesus, susijusius su svarstomu klausimu, ir nuo jo svarstymo nusišalinti;

30.2. dalyvauti Jaunimo reikalų tarybos posėdžiuose. Jei Jaunimo reikalų tarybos narys į posėdį atvykti negali, jis apie tai, nurodydamas neatvykimo priežastis, turi iš anksto pranešti Jaunimo reikalų tarybos pirmininkui, kai jo nėra, – Jaunimo reikalų tarybos pirmininko pavaduotojui;

30.3. laikytis konfidencialumo principo ir saugoti paslaptyje bet kokią su asmens duomenimis susijusią informaciją, su kuria jis susipažino atlikdamas savo funkcijas, nebent tokia informacija būtų vieša pagal galiojančių teisės aktų reikalavimus. Pareiga saugoti asmens duomenų paslaptį galioja ir pasibaigus narystei Jaunimo reikalų taryboje.

31. Jaunimo reikalų taryba turi teisę:

31.1. kreiptis į valstybės, Savivaldybės ar kitas įstaigas ar organizacijas su prašymu pateikti informaciją, kurios reikia jos funkcijoms atlikti;

31.2. kviestis į savo posėdžius Savivaldybės tarybos narius, Savivaldybės administracijos valstybės tarnautojus ir darbuotojus, dirbančius pagal darbo sutartį, specialistus (ekspertus);

31.3. prašyti Savivaldybės administracijos valstybės tarnautojų ir darbuotojų, dirbančių pagal darbo sutartį, specialistų (ekspertų) pateikti išvadas, informaciją, susijusią su jaunimo politikos įgyvendinimu;

31.4. dalyvauti Savivaldybės tarybos, jos komitetų ir komisijų posėdžiuose, kuriuose sprendžiami jaunimui aktualūs klausimai;

31.5. siūlyti Savivaldybės tarybai pakeisti ir papildyti šiuos nuostatus pateikdama sprendimo projektą;

31.6. naudotis Savivaldybės administracijai priklausančiomis techninėmis priemonėmis.

32. Jaunimo reikalų taryba gali turėti kitų teisių, nustatytų kituose jaunimo politikos įgyvendinimą reguliuojančiuose teisės aktuose.

33. Jaunimo reikalų tarybos nario įgaliojimai nutrūksta, jeigu:

33.1. jis atsistatydina anksčiau, negu pasibaigia Jaunimo reikalų tarybos kadencija;

33.2. nutrūksta jo darbo (tarnybos) santykiai atstovaujamoje institucijoje ar organizacijoje;

33.3. atšaukia jį delegavusi institucija ar organizacija.

34. Savivaldybės tarybos sprendimu vietoj Jaunimo reikalų tarybos nario, kurio įgaliojimai nutrūko, į Jaunimo reikalų tarybą paskiriamas kitas narys. Nutrūkus jaunimo atstovų įgaliojimams, jaunimo organizacijų taryba, delegavusi savo narį, jį atšaukia nurodydama motyvus ir deleguoja kitą savo narį, kuris jaunimo organizacijų tarybos organizuotame paskutiniame visuotiniame susirinkime balsuojant dėl jaunimo atstovų delegavimo surinko daugiausia balsų, bet į Jaunimo reikalų tarybą nepateko. Nutrūkus jaunimo atstovo, išrinkto Savivaldybės jaunimo reikalų koordinatoriaus viešai organizuotame visuotiniame jaunimo atstovų susirinkime, įgaliojimams jis keičiamas kitu, daugiausia balsų surinkusiu, bet į Jaunimo reikalų tarybą nepatekusiu kandidatu.

V SKYRIUS

BAIGIAMOSIOS NUOSTATOS

35. Jaunimo reikalų tarybos nariai, pažeidę Lietuvos Respublikos teisės aktus ir šiuos nuostatus, atsako Lietuvos Respublikos įstatymų ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_